“โตโยต้า” เผยยอดขายเดือนมี.ค. ตกวูบ 41.7% หลัง “โควิด” พ่นพิษกระทบศก.-ปชช.ระวังการใช้จ่าย
"โตโยต้า" เผยยอดขายเดือนมี.ค. ตกวูบ 41.7% หลัง "โควิด" พ่นพิษกระทบศก.-ปชช.ระวังการใช้จ่าย
"โตโยต้า" เผยยอดขายเดือนมี.ค. ตกวูบ 41.7% หลัง "โควิด" พ่นพิษกระทบศก.-ปชช.ระวังการใช้จ่าย
24 เม.ย. 2563

นายสุรศักดิ์ สุทองวัน รองกรรมการผู้จัดการใหญ่ บริษัท โตโยต้า มอเตอร์ ประเทศไทย จำกัด เปิดเผยว่า ตลาดรถยนต์เดือน มี.ค.63 มีปริมาณการขาย 60,105 คัน ลดลง 41.7% เมื่อเทียบกับช่วงเดียวกันของปีที่ผ่านมา
โดยประกอบด้วย รถยนต์นั่ง 20,698 คัน ลดลง 48.3% รถเพื่อการพาณิชย์ 39,407 คัน ลดลง 37.6% ขณะที่ รถกระบะขนาด 1 ตัน ในเซกเมนท์นี้ มีจำนวน 30,296 คัน ลดลง 41.8%
ทั้งนี้ ตลาดรถยนต์ในประเทศไทย เดือน มี.ค.ปริมาณลดลง 41.7% สืบเนื่องมาจากสถานการณ์การแพร่ระบาดของไวรัสโควิด-19 ส่งผลต่อการดำเนินชีวิต การทำธุรกิจ และภาวะเศรษฐกิจของประเทศโดยรวม ด้วยหลายเหตุปัจจัยทำให้ดัชนีความเชื่อมั่นของผู้บริโภคยังคงปรับตัวลดลงอย่างต่อเนื่อง ดังนั้นความสนใจในการซื้อรถใหม่จึงชะลอตัว และผู้บริโภคยังคงระมัดระวังการใช้จ่าย
ส่วนตลาดรถยนต์สะสม 3 เดือน มีปริมาณการขาย 200,064 คัน ลดลง 24.1% เมื่อเทียบกับช่วงเวลาเดียวกันของปีที่ผ่านมา โดยตลาดรถยนต์นั่งมีอัตราการเติบโตลดลง 23.6% ตลาดรถเพื่อการพาณิชย์มีอัตราการเติบโตลดลง 24.4% เป็นผลมาจากความกังวลเกี่ยวกับการแพร่ระบาดของไวรัสโควิด-19 นอกจากส่งผลกระทบต่อการดำเนินชีวิตของประชาชน และเศรษฐกิจของประเทศและระดับโลก ยังส่งผลต่อภาพรวมของตลาดรถยนต์
อย่างไรก็ตาม ค่ายรถยนต์ต่างๆ ยังคงพยายามหามาตรการเพื่อให้สอดรับกับสถานการณ์ในปัจจุบัน โดยเฉพาะการนำเสนอผลิตภัณฑ์และกิจกรรมส่งเสริมการขายให้กับลูกค้าผ่านช่องทางออนไลน์ต่างๆ ดังนั้น แนวโน้มของตลาดรถยนต์ในเดือน เม.ย.63 ยังคงต้องเฝ้าติดตามอย่างใกล้ชิด